Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Здружението за заштита на животните Анима Мунди од Скопје, поднесена против Прифатилиште за бездомни кучиња – Ана Агро с. Ратае, на ден 05.03.2025 година, го донесе следното:

**Р Е Ш Е Н И Е**

Жалбата од Здружението за заштита на животните Анима Мунди од Скопје, поднесена против Прифатилиште за бездомни кучиња – Ана Агро с. Ратае, заведена во архивата на Агенцијата за заштита на правото на слободен пристап до информациите од јавен карактер под број 08-77 на 25.02.2025 година, **СЕ ОТФРЛА како недопуштена**.

**О Б Р А З Л О Ж Е Н И Е**

## Здружението за заштита на животните Анима Мунди од Скопје, како што е наведено во Жалбата, на 24.01.2025 година, преку електронска пошта поднел Барање за пристап до информации од јавен карактер до Прифатилиште за бездомни кучиња – Ана Агро с. Ратае, со кое побарал по пошта и по е-маил да им се достави фотокопија, електронски запис, скенирана документација од следната информација:

 “1. Ве молам за бројот на заловени кучиња на територијата на Општина Тетово од ваша страна во 2024 година

 2. Ве молам за бројот стерилизирани и кастрирани кучиња заловени од територијата на Општина Тетово од ваша страна во 2024 година

 3. Ве молам за бројот на еутаназирани кучиња заловени од територијата на Општина Тетово од ваша страна во 2024 година

 4. Ве молам за број на угинати кучиња од територијата на Општина Тетово од ваша страна во 2024 година

 5. Ве молам за копија од сите позитивни резултати по акредитирана метода за лајшманиоза за 2024 година во Општина Тетово

 6. Ве молам за копија од сите спроведени тестови за социјализација кај кучињата кои не го поминале истиот за 2024 година во Општина Тетово“.

Поради тоа што Барателот на информацијата, не ги добил одговор на наведеното барање за пристап до информации поднел Жалба, заведена во Агенцијата под број 08-77 од 25.02.2025 година.

Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како недопуштена, поради следното:

Согласно член 3 став 1 алинеја 1 од Законот за слободен пристап до информации од јавен карактер „иматели на информации се органите на државната власт и други органи и организации утврдени со закон, органите на општините, градот Скопје и општините во градот Скопје, установите и јавните служби, јавните претпријатија, правни и физички лица кои вршат јавни овластувања, утврдени со закон и дејности од јавен интерес политичките партии во делот на приходите и расходите“.

Од погоре наведениот член произлегува дека Прифатилиште за бездомни кучиња – Ана Агро с. Ратае не е имател на информации согласно Законот за слободен пристап до информации од јавен карактер, односно не се наоѓа на Листата на иматели на информации што ја објавува Агенцијата и од тие причини и постапката по Жалбата не може да се спроведе по наведениот Закон.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

 **Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата